ஜெயா பார்த்திபன்

ஜெயா பார்த்திபன் (ஆங்கிலம்; மலாய்: Jaya Parthiban) என்பவர் ஒரு மலேசிய அரசியல்வாதி; 1999 முதல் 2005 வரை இருமுறை மலேசிய மேலவை உறுப்பினர்; பாரிசான் நேசனல் கூட்டணியின் உறுப்புக் கட்சியான மஇகாவின் முன்னாள் மத்திய செயலவை உறுப்பினர்; மஇகா கட்சியின் மகளிர் பிரிவின் முன்னாள் தேசியத் தலைவி; மஇகாவின் இரும்பு பெண்மணி என அனைவராலும் அழைக்கப்பட்டவர் ஆவார்.   

2000-ஆம் ஆண்டு முதல் 2005-ஆம் ஆண்டு வரை மஇகாவின் மகளிர் பிரிவுத் தலைவியாகப் பொறுப்பு வகித்தபோது, அந்தப் பிரிவிற்கு புதிய தோற்றத்தை ஏற்படுத்தினார். அத்துடன் அக்கட்சியின் தலைமையில் மேற்கொள்ளப்பட்ட அனைத்து திட்டங்களுக்கும் முழுமையான ஆதரவையும் ஒத்துழைப்பையும் வழங்கியவர் என்பது குறிப்பிடத்தக்கது.

மலேசிய வானொலி செய்திப் பிரிவில் பணியாற்றிவரான ஜெயா பார்த்திபனின் இயற்​பெயர் ​ஜெயா குழந்தைவேலு. இவருக்கு சிலாங்கூர் சுல்தான் சராபுதீன் அவர்களால் டத்தின் படுக்கா (Datin Paduka) எனும் மலேசிய விருது வழங்கப்பட்டு உள்ளது.

வாழ்க்கை
ஜெயா பார்த்திபனுக்கு, மஇகா தலைமையகத்தில் நிர்வாகச் செயலாளராகப் பணியாற்றிய பார்த்திபன் எனும் கணவரும்; இரண்டு மகன்கள், ஒரு மகளும் உள்ளனர்.

பொது
மஇகாவின் மகளிர் பிரிவுக்கு புதிய வழிகாட்டலையும், எழுச்சியையும் ஏற்படுத்துவதில் முக்கிய பங்காற்றியவரான ஜெயா பா​ர்த்திபன்; மஇகாவின் மகளிர் பிரிவு ஆலோசகராகவும் சேவையாற்றி வந்துள்ளார். மலேசிய வானொலியின் செய்திப் பிரிவில் பணியாற்றிய பார்த்திபனை மணம் புரிந்த ஜெயா பார்த்திபன், கடந்த 1980-ஆம் ஆண்டு முதல் 2013 ஆம் ஆண்டு வரை ​தீவிர அரசியலில் ஈடுபட்டு வந்தார்.

தமிழ், மலாய், ஆங்கிலம் ஆகிய மும்மொழிகளில் திறமை கொண்டவரான ​ஜெயா பார்த்திபன், 1986-ஆம் ஆண்டு சலங்கை ஒலி எனும் தமிழ் மாத இதழின் ஆசிரியராகப் பொறுப்பு வகித்து, அந்த மகளி​ர் இதழைச் சிறப்பாக வழிநடத்தி வந்தார். சில நினைவுகள், சில கனவுகள் எனும் நூல் உட்பட சில ​நூல்களையும் ஜெயா பார்த்திபன் எழுதியுள்ளார்.

இறப்பு
ஜெயா பார்த்திபன் சிறிது காலமாக உடல்நிலை பாதிக்கப்பட்டு, சிகிச்சை பெற்றுவந்த நிலையில், 21 சூலை 2023 நள்ளிரவு 12.30 மணியளவில், கோலாலம்பூர் பந்தாய் மருத்துவமனையில் காலமானார். 

அவரின் நல்லடக்க இறுதிச்சடங்கு சூலை 21-ஆம் தேதி வெள்ளிக்கிழமை காலை 11 மணியளவில் எண். 5, 14/37 C சாலை, பெட்டாலிங் ஜெயா என்ற முகவரியில் உள்ள அவரின் இல்லத்தில் நடைபெற்றது. பின்னர் அவரின் உடல் கம்போங் துங்கு மின் சுடலையில் தகனம் செய்யப்பட்டது.

விருதுகள்


 60px (DPMS) - டத்தோ (2004)

மேற்கோள்கள்

 மேலும் காண்க 
 மலேசிய இந்திய அரசியல்வாதிகளின் பட்டியல்
 மலேசிய இந்திய நாடாளுமன்ற உறுப்பினர்கள்

வெளி இணைப்புகள்

பகுப்பு:சிலாங்கூர் மக்கள்
பகுப்பு:மலேசியத் தமிழ் அரசியல்வாதிகள்
பகுப்பு:மலேசிய இந்திய நாடாளுமன்ற உறுப்பினர்கள்